Document ID: 32002R2195

EUROOPA PARLAMENDI JA NÕUKOGU MÄÄRUS (EÜ) nr 2195/2002,
5. november 2002,
ühtse riigihangete klassifikaatori (CPV) kohta
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 47 lõiget 2 ning artikleid 55 ja 95,
võttes arvesse komisjoni ettepanekut,[1]
võttes arvesse majandus- ja sotsiaalkomitee arvamust,[2]
võttes arvesse regioonide komitee arvamust,[3]
toimides asutamislepingu artiklis 251 ette nähtud menetluse kohaselt[4]
ning arvestades järgmist:
(1) Erinevate klassifikaatorite kasutamine on kahjulik Euroopa riigihangete avatusele ja läbipaistvusele. Selle mõju pakkumiskuulutuste kvaliteedile ja nende avaldamiseks kuluvale ajale takistavad ettevõtjate juurdepääsu riigihankelepingutele.
(2) Oma soovituses 96/527/EÜ[5]kutsus komisjon tellijaid ja ametiasutusi üles kasutama lepinguobjektide kirjeldamisel ühtset riigihangete klassifikaatorit (CPV), mis on välja töötatud teatavate olemasolevate klassifikaatorite põhjal, eesmärgiga, et need riigihankesektori iseärasustega paremini haakuksid.
(3) Ühtse riigihangete klassifikatsioonisüsteemi abil tuleb ühtlustada ametiasutuste ja tellijate poolt lepinguobjektide kirjeldamiseks kasutatavad viited.
(4) Liikmesriikidel on vaja ühtset viitesüsteemi, mis kasutab ühesugust kaupade kirjeldust ühenduse kõigis ametlikes keeltes ja ühesugust tähtnumbrilist koodi, tehes seega võimalikuks keelebarjääride ületamise ühenduse tasandil.
(5) Seetõttu on käesoleva määruse alusel CPV muudetud versiooni näol vaja vastu võtta ühtne riigihangete klassifikatsioonisüsteem, mille rakendamist käsitlevad riigihankelepingute sõlmimise korda reguleerivad direktiivid.
(6) Samuti tuleb koostada näidistabelid, mis demonstreerivad vastavust CPV ning Euroopa Majandusühenduse toodete ja teenuste statistilise klassifikaatori (CPA), Ühinenud Rahvaste Organisatsiooni ühtse tootenomenklatuuri (CPC Prov.), Euroopa ühenduste majandustegevuse üldise tööstusliku liigituse (NACE Rev. 1) ja koondnomenklatuuri (CN) vahel.
(7) CPV struktuuri ja koode võib olla tarvis kohandada või muuta vastavalt muutustele turgudel või kasutajate vajadustes. Seetõttu tuleb kehtestada sobiv muutmise kord.
(8) Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused.[6]
(9) Kuna liikmesriigid ei suuda täielikult saavutada kavandatud meetmete eesmärki, milleks on klassifikatsioonisüsteemi loomine riigihankelepingute jaoks, ning seetõttu võib neid kavandatavate meetmete ulatuse ja toime tõttu paremini saavutada ühenduse tasandil, võib ühendus võtta meetmeid kooskõlas asutamislepingu artiklis 5 sätestatud subsidiaarsuse põhimõttega. Nimetatud artiklis sätestatud proportsionaalsuse põhimõtte kohaselt ei lähe käesolev direktiiv kaugemale sellest, mis on vajalik nimetatud eesmärgi saavutamiseks.
(10) Valitud on pigem määruse kui direktiivi vorm, sest riigihangete objektide klassifikatsioonisüsteemi loomiseks ei ole vaja liikmesriikidepoolset rakendamist.
(11) Lõpptulemusena kohustusliku ühtse klassifikatsioonisüsteemi kasutajatele tutvustamiseks peab käesoleva CPV-määruse kohaldamisele eelnema üleminekuaeg.
ON VASTU VÕTNUD KÄESOLEVA MÄÄRUSE:
Artikkel 1
1. Käesolevaga kehtestatakse riigihangete puhul kohaldatav ühtne klassifikatsioonisüsteem, mida nimetatakse "ühtseks riigihangete klassifikaatoriks" ehk "CPV"ks.
2. CPV tekst on esitatud I lisas.
3. Näidistabelid, mis demonstreerivad vastavust CPV ning Euroopa Majandusühenduse toodete ja teenuste statistilise klassifikaatori (CPA), Ühinenud Rahvaste Organisatsiooni ühtse tootenomenklatuuri (CPC Prov.), Euroopa ühenduste majandustegevuse üldise tööstusliku liigituse (NACE Rev. 1) ja koondnomenklatuuri (CN) vahel, on esitatud vastavalt II, III, IV ja V lisas.
Artikkel 2
Vajalikud meetmed muudatuste tegemiseks CPVs võtab komisjon vastu artikli 3 lõikes 2 sätestatud korra kohaselt.
Artikkel 3
1. Komisjoni abistab nõukogu otsuse 71/306/EMÜ[7] artikli 1 alusel asutatud riigihankelepingute nõuandekomitee, edaspidi "komitee".
2. Kui viidatakse käesolevale lõikele, kohaldatakse otsuse 1999/468/EÜ artikleid 3 ja 7, võttes arvesse selle artiklis 8 sätestatut.
3. Komitee võtab vastu oma töökorra.
Artikkel 4
Käesolev määrus jõustub 16. detsembril 2003.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. november 2002

Labels: 19
10
7
3
12
15